“โปรเม” คืนความสุขให้คนไทย ผงาดซิวแชมป์แอลพีจีเอรายการที่ 5
"โปรเม" คืนความสุขให้คนไทย ผงาดซิวแชมป์แอลพีจีเอรายการที่ 5 
29 ส.ค. 2559

ผู้สื่อข่าวรายงานว่า การแข่งขันกอล์ฟหญิงอาชีพ แอลพีจีเอ ทัวร์ รายการ “แคนาเดียน แปซิฟิก วีเมนส์ โอเพ่น” ประจำปี 2016 ชิงเงินรางวัลรวม 2.25 ล้านเหรียญสหรัฐ (76,882,500 บาท) ที่สนามพริดดิส กรีน ระยะ 6,681 หลา พาร์ 72 เมืองคัลการี เขตอัลแบร์ตา ประเทศแคนาดา เมื่อวันอาทิตย์ที่ 27 สิงหาคม ตามเวลาท้องถิ่น ซึ่งเป็นการแข่งขันในรอบสุดท้าย
ผลปรากฏว่า “โปรเม” เอรียา จุฑานุกาล ก้านเหล็กสาวมือ 2 ของโลกชาวไทย ที่เป็นผู้นำสองรอบที่ผ่านมา ยังโชว์ฟอร์มออกมาเก็บเบอร์ดี้ที่หลุมแรก และเสียโบกี้ที่หลุม 3 จากนั้นโปรเมก็เดินหน้าทำเบอร์ดี้ได้อีกที่หลุม 7, 8, 12, 14, 15 และ 18 จนจบวันทำเพิ่มได้ 6 อันเดอร์พาร์ 66 สกอร์รวม 23 อันเดอร์พาร์ 265 เอาชนะ คิม เซ ยัง โปรสาวเกาหลีใต้ ที่หวดเข้ามา 7 อันเดอร์พาร์ 65 ห่างถึง 4 สโตรค ส่วนอันดับ 3 เป็นของ อิน จี ชุน มือ 9 ของโลกจากแดนกิมจิอีกรายที่ตีได้ 3 อันเดอร์พาร์ 69 รวมมี 18 อันเดอร์พาร์ 280
จึงส่งผลให้ เอรียา คว้าแชมป์แอลพีจีเอ ทัวร์ไปครองเป็นรายการที่ 5 ในอาชีพ โดยเป็นแชมป์สกอร์รวมต่ำสุดของเธอในปีนี้ และเป็นสกอร์รวมต่ำสุดในรายการนี้เทียบเท่าสถิติของ เรียว โซ ยอน แชมป์ปี 2014
“ความคิดในวันนี้เหมือนกับเมื่อวาน เมพยายามเล่นให้สนุกและมีความสุขบนสนาม ไม่สำคัญว่าอะไรจะเกินขึ้น เมก็รับมือกับมันได้ และตอนนี้เมมีความสุขกับตัวเองจริงๆ” โปรสาวไทยวัย 20 ปีกล่าว
ด้าน ลิเดีย โค มือ 1 ของโลกจากนิวซีแลนด์ และแชมป์เก่า 3 สมัย เก็บเพิ่มอีก 3 อันเดอร์พาร์ 69 สกอร์รวม 13 อันเดอร์พาร์ 275 จบที่ 7 ร่วม ส่วนผลงานของนักกอล์ฟไทยรายอื่นๆ “โปรเน็ท” นนทยา ศรีสว่าง ตีได้ 3 อันเดอร์พาร์ 69 สกอร์รวม 9 อันเดอร์พาร์ 279 จบที่ 23 ร่วม, “โปรนุ๊ก” บุษบากร สุขพันธ์ ตีเกินไป 4 โอเวอร์พาร์ 76 รวมเหลือ 6 อันเดอร์พาร์ 282 จบที่ 37 ร่วม, “โปรปลาย” พัชรจุฑา คงกระพันธ์ ตี อีเวนพาร์ 72 รวม 2 อันเดอร์พาร์ 286 จบที่ 59 ร่วม, “โปรสายป่าน” ปัญญรัตน์ ธนพลบุญรัศมิ์ เกินไป 2 โอเวอร์พาร์ 74 รวม 1 อันเดอร์พาร์ 287 จบที่ 66 ร่วม และ “กิ๊ฟ” เบญญาภา นิภัทร์โสภณ เกินไป 3 โอเวอร์พาร์ 75 รวม 1 โอเวอร์พาร์ 289 จบที่ 70 ร่วม